Hollywood bez globusa, ali s mislima na oskarima
Procjenjuje se da je štrajk scenarista i tekstopisaca dosad koštao ekonomiju Los Angelesa 1,4 milijardi dolara
Nagrade Zlatni globus, koje su trebale biti dodijeljene danas, označavaju početak sezone priznanja u Hollywoodu. No, dvomjesečni štrajk holivudskih scenarista rezultira promjenom u planovima. Prošle godine, dodjela nagrada Zlatni globus privukla je velik broj holivudskih zvijezda, bilo kao primatelja nagrada ili predstavljača nominiranih kandidata za globuse. Televizijski prijenos pratilo je 20 milijuna gledatelja. Ove godine, čitava će svečanost biti svedena na jednosatnu tiskovnu konferenciju, nakon što se velik broj zvijezda izjasnio da neće proći kroz štrajkaške linije. Glumica Nikki Blonsky nominirana je za Zlatni globus za svoju ulogu u mjuziklu "Hairspray". Ne krije žalost kada kaže: "To je otprilike kao da vam netko u zadnji čas otkaže maturalnu zabavu. Već imate haljinu, nakit, cipele ... sve je spremno; čak je dogovoreno i šminkanje." Zlatne globuse dodjeljuje skupina od oko 85 stranih izvjestitelja iz Hollywooda. Premda neki kritički propituju vrijednost tih nagrada, one privlače dosta pažnje, a i kritičari priznaju da je sama svečanost dodjele zabavna. Ove se godine očekivao dolazak Angeline Jolie i Denzela Washingtona, a među nominiranima su i George Clooney, Tom Hanks, Cate Blanchett i Johnny Depp. Zlatni globusi mogu biti i pokazatelji vjerojatnih dobitnika nagrada Američke filmske akademije, Oskara. Dodjela tih nagrada, koje su najsvjetliji trenuci za čitavu holivudsku produkciju, najavljena je za 24. veljače, ali i ona postaje upitna. Udruga scenarista Amerike odbila je zahtjev za izuzeće iz štrajka pisaca teksta za svečanu predstavu, no, Gil Cates – producent televizijskog prijenosa dodjele oskara – kaže da će oskari biti dodijeljeni na ovaj ili onaj način. Neke će druge dodjele nagrada biti održane kako su i planirane. Udruga filmskih glumaca sporazumjela se sa scenaristima da održi svoju svečanost 27. siječnja, a prije nekoliko dana, nagrade kritičara dodijeljene su prema planu jer pisci za tu svečanost nisu obuhvaćeni grupnim sporazumom Udruge scenarista. Štrajk scenarista i televizijskih tekstopisaca počeo je 5. studenog zbog spornog pitanja plaćanja autorskih prava na emitiranje njihovih djela na internetu. Premda su neki večernji televizijski kontakt programi obnovljeni – u dogovoru sa štrajkačima, ili, u nekim slučajevima, bez takvog dogovora, ali i bez tekstopisaca – za mnoge u Hollywoodu sve stoji. Glumac Christian Clemenson – koji glumi u seriji "Boston Legal" – nada se skorom razrješenju spora. "Znate, i ja sam član sindikata. Moje su simpatije na koncu na strani tekstopisaca i scenarista. Ali stalno se nadam kraju ovog štrajka. Mislim da ga željno očekuju svi u Hollywoodu," kaže Clemenson. Warren Cowan – veteran među holivudskim publicistima – kaže da se posljedice štrajka osjećaju u čitavoj lokalnoj ekonomiji. Cowan je zastupao mnoge vrhunske zvijezde Hollywooda, uključujući, recimo, Elizabeth Taylor i Paula Newmana. No, podsjeća on, filmsku industriju čine i mnoga puno manje poznata imena, ljudi koji se teško nose s tako dugom obustavom rada i zarade. "Štrajk pogađa ugostiteljstvo, pogađa tvrtke za odnose s javnošću, reklamne i marketinške firme, velike i male filmske studije. Ono što nitko posebno ne spominje je da otkazivanje svečanih priredbi, poput dodjele Zlatnih globusa, pogađa ljubitelje filma i televizije." Cowan se nada – kako kaže – da će spor biti riješen kompromisom na vrijeme da ne omete dodjelu oskara. Jedan ekonomist kaže da je štrajk do sada koštao ekonomiju Los Angelesa milijardu i 400 milijuna dolara.